Ove Hygum (S), 1999-12-02:
I regeringens børnefamiliepolitiske redegørelse siges det, at der vil blive indledt en dialog med arbejdsmarkedets parter om forskellige initiativer på arbejdsmarkedsområdet.
Derfor indkaldte vi i juni måned sidste år til et trepartsmøde, hvor vi i fællesskab afstak retningslinjerne for det videre arbejde.
Det blev således aftalt, at der skulle nedsættes en embedsmandsgruppe med repræsentanter for arbejdsmarkedets parter og fra Arbejdsministeriet, som skulle se på forskellige muligheder.
Arbejdsgruppen afgav sin rapport i september sidste år, og jeg indkaldte derefter til et nyt trepartsmøde i oktober, hvor rapporten blev diskuteret.
Det viste sig at være vanskeligt at opnå enighed om at ændre reglerne om børnepasningsorlov, så de blev mere fleksible.
Arbejdsgruppens rapport pegede på en række modeller, men der var ingen af dem, der kunne samle udelt tilslutning på trepartsmødet.
Derimod fandt parterne det acceptabelt, at der blev indsat en hensigtserklæring i ferieloven om, at der ved planlægningen af ferie ude i virksomhederne skal tages hensyn til lønmodtagernes ønske om at holde ferie i skoleferien.
Endelig var spørgsmålet om familievenlige arbejdspladser til diskussion, og her var meningerne delte, men der var ikke modstand imod, at der arbejdes videre i forskellige fora.
Som jeg har nævnt, var der ikke enighed på trepartsmødet om, hvordan en mere fleksibel børnepasningsorlov skulle se ud.
Regeringen traf derefter beslutning om, at den nye model for børnepasningsorlov skal rumme kortere minimumsperioder, og som noget meget vigtigt: muligheden for at indkøre barnet i en daginstitution i den sidste del af orlovsperioden, og endelig særlige regler for forældre, der passer handicappede børn.
Jeg henviser i det hele taget til det lovforslag, der er under behandling her i Tinget i øjeblikket.
Jeg kan oplyse, at lovforslaget har været diskuteret i forbindelse med finanslovforhandlingerne, og jeg glæder mig over, at det ser ud til, at der er flertal for det.
Som jeg har omtalt, var spørgsmålet om lønmodtagernes muligheder for at holde ferie sammen med deres børn i skolernes sommerferie også et emne under trepartsmøderne.
Jeg forventer, at jeg kan fremsætte forslag til en ændring af ferieloven i januar måned næste år.
Forslaget vil rumme en hensigtserklæring om, at der tages et vist hensyn til lønmodtagernes ønske om at holde ferie sammen med deres børn i skoleferien og åbne mulighed for, at der i en kollektiv overenskomst kan aftales overførsel af det antal feriedage, der ligger ud over 20. Jeg synes, at forslaget til ændring af lov om ferie tilgodeser børnefamilierne i ganske pænt omfang.
Skabelsen af familievenlige arbejdspladser er en løbende proces, der foregår ude i virksomhederne, og denne proces skal ses i sammenhæng med bl.a. virksomhedernes sociale engagement, regeringens tværministerielle børneudvalg og arbejdsmarkedets parters egne initiativer.
Da der på et tidspunkt blev udarbejdet et katalog over virksomheder, der har taget initiativer af forskellig karakter, dukkede spørgsmålet op: Hvad er en familievenlig arbejdsplads egentlig?
Der er ikke noget entydigt svar på det spørgsmål, for det afhænger helt af, hvad det er for en familie, og hvad det er for en arbejdsplads, vi taler om, men jeg kan nævne en række af de elementer, som kan indgå i begrebet »en familievenlig arbejdsplads«.
Det drejer sig om mulighed for fleksibel arbejdstid og flekstid, mulighed for tele- og hjemmearbejde, mulighed for deltid eller nedsat tid, frihed på barns første sygedag, omsorgsdage, børnefamiliefridage og endelig om muligheden for at tage børn med på arbejde i visse situationer.
Der er altså mange muligheder for at skabe familievenlige arbejdspladser, og jeg tror ganske afgjort, at virksomhederne kan lære af hinanden.
Derfor overvejer de at opbygge et netværk med en tilknyttet database, hvor virksomhederne kan hente oplysninger og udveksle erfaringer
om etablering af familievenlige arbejdspladser
Jeg har fuld tillid til, at der sker en positiv udvikling på dette område, fordi virksomhederne selv kan mærke værdien af tilfredse medarbejdere, der ikke behøver at spekulere bekymret over, om de nu kan nå at hente deres børn, inden børnehaven lukker.
Jeg synes, regeringen har taget en række initiativer allerede, der alt i alt skaber bedre vilkår for børnefamilierne på en række forskellige områder.
Selv om man selvfølgelig altid kan ønske sig noget mere og større og bedre, måske i særdeleshed her i julemåneden, så synes jeg egentlig ikke, at der er noget stort behov for at gå længere lige nu.
Vi må jo se børnefamiliernes situation i sammenhæng med resten af samfundets, og det sætter altså visse grænser for, hvor mange julegaver der er at dele ud af.
I den forbindelse vil jeg gerne nævne, at jeg selvfølgelig godt er klar over, at der er nogle, der ønsker sig mulighed for børnepasningsorlov på deltid, og at der også er nogle, der godt kunne tænke sig, at ydelsen for børnepasningsorlov blev sat op.
Men her er det altså, at hensynet til resten af samfundet kommer ind.
Vi kan ikke affolke arbejdsmarkedet, og vi kan ikke tømme statskassen alene til fordel for børnefamilierne.
Regeringen vil gerne gøre sit til, at børnefamilierne har gode forhold, men det skal ikke være på bekostning af alle andre.
Som jeg har omtalt, er der ny lovgivning på vej, og den vil bidrage til, at børnefamilierne kan få en fornuftig hverdag, hvor der er plads til både arbejde og familieliv.